CELEX: C2005/193/50
Language: da
Date: 2005-08-06 00:00:00
Title: Sag T-195/05: Sag anlagt den 19. maj 2005 af N.V. Deloitte Business Advisory mod Kommissionen for De Europæiske Fællesskaber

6.8.2005   
            
            
               DA
            
            
               Den Europæiske Unions Tidende
            
            
               C 193/30
            
         Sag anlagt den 19. maj 2005 af N.V. Deloitte Business Advisory mod Kommissionen for De Europæiske Fællesskaber
   (Sag T-195/05)
   (2005/C 193/50)
   Processprog: nederlandsk
   Ved De Europæiske Fællesskabers Ret i Første Instans er der den 19. maj 2005 anlagt sag mod Kommissionen for De Europæiske Fællesskaber af N.V. Deloitte Business Advisory, Bruxelles, ved Dirk Van Heuven, Steve Ronse og Sofie Logie, og med valgt adresse i Luxembourg.
   Sagsøgeren har nedlagt følgende påstande:
   
               1)
            
            
               De anfægtede beslutninger annulleres.
            
         
               2)
            
            
               Alle omkostninger betales af sagsøgte.
            
         Søgsmålsgrunde og væsentligste argumenter:
   Sagsøgeren har som led i et konsortium med andre virksomheder under navnet EUPHET afgivet bud under udbudsproceduren vedrørende »Sanco Evaluation Framework Contract, Lot 1 (Public Health) — tender No SANCO/2004/01/041«, som blev iværksat af Kommissionen for De Europæiske Fællesskaber. I stævningen har sagsøgeren nedlagt påstand om annullation af Kommissionens beslutning om ikke at udvælge EUPHET samt annullation af beslutningen om at tildele en tredjemand kontrakten, som ikke er tilstillet sagsøgeren, og som denne ikke er bekendt med.
   Til støtte for sine påstande har sagsøgeren påberåbt sig, at der er sket en tilsidesættelse af artikel 94 i forordning nr. 1605/2002 om finansforordningen vedrørende De Europæiske Fællesskabers almindelige budget (1) og en tilsidesættelse af artikel 138 samt 147, stk. 3, i forordning nr. 2342/2002 om gennemførelsesbestemmelser til forordning nr. 1605/2002 (2). Sagsøgeren gør endvidere gældende, at der foreligger en tilsidesættelse af udbudsdokumenterne, den almindelige begrundelsespligt og princippet om beskyttelse af den berettigede forventning.
   Sagsøgeren anfører, at den angivne grund til ikke at tildele selskabet kontrakten, nemlig at forslaget om foranstaltninger til at undgå en interessekonflikt er utilstrækkeligt og ikke frembyder tilstrækkelig garanti, helt uretmæssig og i strid med udbudsdokumenterne. Sagsøgeren hævder, at det er tilstrækkeligt, at medkontrahenten med sin underskrivelse af kontraktudkastet forpligter sig til øjeblikkeligt at underrette Kommissionen om en eventuel interessekonflikt og at træffe de nødvendige foranstaltninger til at løse konflikten hurtigst muligt. Sagsøgeren anfører endvidere, at de af selskabet foreslåede foranstaltninger gik videre end de stillede krav.
   Endelig anfører sagsøgeren, at selskabet på intet tidspunkt er blevet opfordret til at fremlægge yderligere oplysninger. Dette udgør efter sagsøgerens opfattelse en tilsidesættelse af artikel 146, stk. 3, i forordning nr. 2342/2002, af princippet om beskyttelse af den berettigede forventning, af princippet om en redelig behandling og af princippet om ikke-diskriminering samt en tilsidesættelse af artikel 89, stk. 1, og artikel 99 i forordning nr. 1605/2002.
   
      (1)  Rådets forordning (EF; Euratom) nr. 1605/2002 af 25.6.2002 om finansforordningen vedrørende De Europæiske Fællesskabers almindelige budget (EFT L 248, s. 1).
   
      (2)  Kommissionens forordning (EF, Euratom) nr. 2342/2002 af 23.12.2002 om gennemførelsesbestemmelser til Rådets forordning (EF, Euratom) nr. 1605/2002 af 25.6.2002 om finansforordningen vedrørende De Europæiske Fællesskabers almindelige budget (EFT L 357, s. 1).